再次韻酬林子長運使
作者：陳造
朝代：宋

paragraphs: 繡衣如椽筆，可但江山助。
登樓得秀句，飛雲爲公住。
使君傾意氣，接我便親故。
自忖庸鄀陋，兩公富全楚。
賦雪容末至，高軒先左顧。
醉鄉信餘地，肯作長沙舞。
和氣挽春回，冰柱下簷雨。
代舍著狗盜，珠履賁豪舉。
阿遷詫齊魏，瑣瑣吾未許。
我從兩公遊，趣舍本神遇。
更當問學閒，司南取夷路。